Predlog UREDBA EVROPSKEGA PARLAMENTA IN SVETA o izvajanju mehanizma za preprečevanje izogibanja, ki omogoča začasno opustitev tarifnih preferencialov iz Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani. /* COM/2015/0155 final - 2015/0080 (COD) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji Ta predlog zadeva vključitev mehanizma za preprečevanje izogibanja v zakonodajo Evropske unije, kot je predvideno v pridružitvenem sporazumu med EU in Gruzijo. Splošno ozadje Pridružitveni sporazum z Gruzijo vključuje tako imenovani mehanizem za preprečevanje izogibanja, ki določa možnost ponovne uvedbe carinske stopnje MFN, kadar uvoz nekaterih kmetijskih proizvodov iz Gruzije presega določen prag brez ustrezne utemeljitve njihovega točnega porekla. Za uvedbo potrebnega instrumenta, ki bo omogočal uporabo tega mehanizma za preprečevanje izogibanja, v notranjo zakonodajo EU je potrebna izvedbena uredba Evropskega parlamenta in Sveta. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Ta predlog izvedbene uredbe je neposredno izpeljan iz besedila sporazuma, ki je bil dosežen v pogajanjih z Gruzijo. Posledično nista potrebna niti ločeno posvetovanje z zainteresiranimi stranmi niti ocena učinka. 3. PRAVNI ELEMENTI PREDLOGA Povzetek predlaganih ukrepov Priloženi predlog uredbe Evropskega parlamenta in Sveta je zakonodajni instrument za izvajanje mehanizma za preprečevanje izogibanja iz sporazuma, ki je že bil sklenjen z Gruzijo. Pravna podlaga Člen 207(2) Pogodbe o delovanju Evropske unije. 2015/0080 (COD) Predlog UREDBA EVROPSKEGA PARLAMENTA IN SVETA o izvajanju mehanizma za preprečevanje izogibanja, ki omogoča začasno opustitev tarifnih preferencialov iz Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani. EVROPSKI PARLAMENT IN SVET EVROPSKE UNIJE STA - ob upoštevanju Pogodbe o delovanju Evropske unije in zlasti člena 207(2) Pogodbe, ob upoštevanju predloga Evropske komisije, po posredovanju osnutka zakonodajnega akta nacionalnim parlamentom, v skladu z rednim zakonodajnim postopkom[1], ob upoštevanju naslednjega: (1) Svet je 10. maja 2010 pooblastil Komisijo, da začne pogajanja z Gruzijo za sklenitev novega sporazuma med Unijo in Gruzijo. (2) Ta pogajanja so se zaključila in Pridružitveni sporazum med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani[2] (v nadaljnjem besedilu: Sporazum) je bil podpisan 27. junija 2014 ter se začasno uporablja od 1. septembra 2014. (3) Za začasno opustitev tarifnih preferencialov iz Sporazuma je treba določiti postopke za zagotovitev učinkovite uporabe mehanizma za preprečevanje izogibanja. (4) Morala bi obstajati možnost opustitve preferencialnih carin za največ šest mesecev, ko uvoz nekaterih kmetijskih proizvodov in predelanih kmetijskih proizvodov doseže določen letni obseg uvoza. (5) Zaradi preglednosti bi morala Komisija Evropskemu parlamentu in Svetu predložiti letno poročilo o izvajanju Sporazuma ter o uporabi mehanizma za preprečevanje izogibanja. (6) Za izvajanje mehanizma za preprečevanje izogibanja za začasno opustitev tarifnih preferencialov iz Sporazuma so potrebni enotni pogoji. Za zagotovitev enotnih pogojev za izvajanje te uredbe, bi bilo treba Komisiji podeliti izvedbena pooblastila. Ta pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta[3]. (7) Za sprejetje izvedbenih aktov bi bilo treba uporabiti svetovalni postopek, ker se morajo ti akti začeti izvajati čim prej, potem ko je za kategorije izdelkov iz Priloge II-C k Sporazumu dosežen ustrezni prag, saj imajo zelo omejeno obdobje uporabe. (8) Za preprečitev negativnih učinkov na trgu Unije zaradi povečanja uvoza bi morala Komisija sprejeti izvedbene akte, ki se začnejo uporabljati takoj, kadar je to potrebno iz izredno nujnih razlogov v ustrezno utemeljenih primerih v zvezi z začasno opustitvijo preferencialnih tarif v skladu z mehanizmom za preprečevanje izogibanja iz Sporazuma – SPREJELA NASLEDNJO UREDBO: Člen 1 Vsebina in področje uporabe 1. Ta uredba predpisuje določbe za izvajanje mehanizma za preprečevanje izogibanja, ki omogoča začasno opustitev tarifnih preferencialov iz Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani. 2. Ta uredba se uporablja za proizvode s poreklom iz Gruzije. Člen 2 Mehanizem za preprečevanje izogibanja za nekatere kmetijske proizvode in predelane kmetijske proizvode 1. Za proizvode iz Priloge II-C k Sporazumu, za katere velja mehanizem za preprečevanje izogibanja iz člena 27 Sporazuma, se določi povprečni letni obseg uvoza. Komisija v izredno nujnih in ustrezno utemeljenih primerih v zvezi z obsegom uvoza ene ali več kategorij proizvodov, ki dosežejo obseg iz Priloge II-C k Sporazumu v katerem koli danem letu od 1. januarja dalje, sprejme takoj izvršljivi izvedbeni akt v skladu s postopkom, navedenim v členu 4(2) te uredbe, razen če je od Gruzije prejela utemeljeno obrazložitev. Komisija se lahko odloči, da začasno opusti preferencialno dajatev, ki se uporablja za zadevne proizvod(e), ali da takšna opustitev ni primerna. 2. Začasna opustitev preferencialne dajatve velja največ šest mesecev od datuma objave odločitve o opustitvi preferencialne dajatve. Komisija lahko pred iztekom tega šestmesečnega roka ter v izredno nujnih in ustrezno utemeljenih primerih v zvezi z opustitvijo preferencialnih dajatev sprejme takoj izvršljivi izvedbeni akt v skladu s postopkom, navedenim v členu 4(2) te uredbe, da se odpravi začasna opustitev preferencialne dajatve, če se ugotovi, da je obseg zadevne kategorije proizvodov, katerih uvoz presega obseg iz Priloge II-C k Sporazumu, rezultat spremembe ravni proizvodnje in izvoznih zmogljivosti Gruzije za zadevne proizvode. Člen 3 Poročilo 1. Komisija Evropskemu parlamentu in Svetu predloži letno poročilo o uporabi, izvajanju in izpolnjevanju obveznosti iz naslova IV Sporazuma in te uredbe. 2. Poročilo zajema tudi povzetek statističnih podatkov in razvoja trgovine z Gruzijo. 3. Evropski parlament lahko v enem mesecu od predložitve poročila Komisijo povabi na ad hoc sejo svojega pristojnega odbora, da bi predstavila ali pojasnila morebitna vprašanja, povezana z izvajanjem te uredbe. 4. Komisija objavi poročilo najpozneje tri mesece po predložitvi Evropskemu parlamentu in Svetu. Člen 4 Postopek v odboru 1. Komisiji pomaga Odbor za skupno ureditev kmetijskih trgov, ustanovljen s členom 229(1) Uredbe (EU) št. 1308/2013, v zvezi s predelanimi kmetijskimi proizvodi pa Komisiji pomaga Odbor za horizontalna vprašanja glede trgovine s predelanimi kmetijskimi proizvodi, ki niso navedeni v Prilogi I, ustanovljen s členom 44(1) Uredbe (EU) št. 510/2014[4]. Navedena odbora sta odbora v smislu Uredbe (EU) št. 182/2011. 2. Pri sklicevanju na ta odstavek se uporablja člen 8 Uredbe (EU) št. 182/2011, ob upoštevanju določb člena 4 navedene uredbe. Člen 5 Začetek veljavnosti Ta uredba začne veljati dan po objavi v Uradnem listu Evropske unije. Uporablja se za uvoz iz Gruzije od datuma začetka uporabe Sporazuma. Ta uredba je v celoti zavezujoča in se neposredno uporablja v vseh državah članicah. V Bruslju, Za Evropski parlament Za Svet Predsednik Predsednik [1] [2] Sklep Sveta 2014/494/EU z dne 16. junija 2014 o podpisu Pridružitvenega sporazuma med Evropsko unijo in Evropsko skupnostjo za atomsko energijo in njunimi državami članicami na eni strani ter Gruzijo na drugi strani, v imenu Evropske unije, in njegovi začasni uporabi(UL L 261, 30.8.2014, str. 4). [3] Uredba (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (UL L 55, 28.2.2011, str. 13). [4] Uredba (EU) št. 510/2014 Evropskega parlamenta in Sveta z dne 16. aprila 2014 o trgovinskih režimih za nekatero blago, pridobljeno s predelavo kmetijskih proizvodov, in razveljavitvi uredb Sveta (ES) št. 1216/2009 in (ES) št. 614/2009 (UL L 150, 20.5.2014, str. 1).